দূষণের প্রভাবে ৫০ বছরে সমুদ্রের ‘অনেক জায়গায়’ মাছ পাওয়া যাবে না: তথ্যমন্ত্রী
পরিবেশ ও প্রকৃতি রক্ষায় ব্যর্থ হলে পরের প্রজন্মের কাছে ‘আসামির কাঠগড়ায়’ দাঁড়াতে হবে বলে মনে করেন তথ্যমন্ত্রী হাছান মাহমুদ।সোমবার বিশ্ব পরিবেশ দিবসের এক অনুষ্ঠানে তিনি বলেন, জলবায়ু পরিবর্তন অভিঘাত থেকে বাঁচতে সম্মিলিত প্রচেষ্টা দরকার। নিজেদের ভবিষ্যতের জন্যই পরিবেশ রক্ষা করতে হবে।ঢাকার আগারগাঁওয়ে বঙ্গবন্ধু আন্তর্জাতিক কনভেনশন সেন্টারে পরিবেশ, বন ও জলবায়ু পরিবর্তন বিষয়ক মন্ত্রণালয়ের আয়োজনে এই সভা হয়। এ বছরের প্রতিপাদ্য 'বিট প্লাস্টিক পলুশন, ইকোসিস্টেম রিস্টোরেশন'।মন্ত্রী বলেন, জলবায়ু পরিবর্তনের অভিঘাত আমাদের নিত্য সঙ্গী। জলবায়ু পরিবর্তনের সমস্ত বিরূপ প্রভাব আমাদের দেশে দৃশ্যমান। সেই প্রেক্ষাপটে আমাদের দেশে পরিবেশ সংরক্ষণ একটি বড় চ্যালেঞ্জ।
তিনি বলেন, “বছরে পৃথিবীতে ৪০০ মিলিয়ন টন এবং এর মধ্যে বাংলাদেশ প্রায় ৩ হাজার টন প্লাস্টিক উৎপাদন হয়। বিশ্বব্যাপী ১১ মিলিয়ন টন প্লাস্টিক বর্জ্য সমুদ্রে নিক্ষেপ করা হয়।“এ অবস্থা চললে বিশেষজ্ঞদের মতে ৫০ বছরে অনেক জায়গা মৎস্যশূন্য হয়ে যাবে, থাইল্যান্ডের সমুদ্র অনেকটা মৎস্যশূন্য হয়ে গেছে। আবার প্রতিদিন দেড়শ থেকে দুইশ প্রজাতির প্রাণী প্রায় বিলুপ্ত হয়ে যাচ্ছে, এর মধ্যে প্রায় ১৩৭টি প্রজাতি বিলুপ্ত হচ্ছে বনভূমি উজাড় হওয়ার কারণে।”পরিবেশের এসব বিপর্যয় রোধে সবাইকে এগিয়ে আসার আহ্বান জানান।তিনি বলেন, “আমাদের প্রধানমন্ত্রী শেখ হাসিনা অত্যন্ত পরিবেশ সচেতন। আসুন সবাই মিলে দেশ গড়ি, পরিবেশ রক্ষা করি এবং প্রধানমন্ত্রীর হাতকে শক্তিশালী করি।“আমাদের দেশকে জলবায়ু পরিবর্তনের অভিঘাত থেকে রক্ষা করতে হলে সবার সম্মিলিত প্রচেষ্টা ও প্রয়াস দরকার। পরিবেশ, প্রকৃতি সংরক্ষণ, বন সৃজন অন্য কারও জন্য নয়, নিজেদের ও ভবিষ্যৎ প্রজন্মের জন্যই করা প্রয়োজন। অন্যথায় ভবিষ্যৎ প্রজন্মের কাছে আমাদেরকে আসামির কাঠগড়ায় দাঁড়াতে হবে।”
প্রধানমন্ত্রী শেখ হাসিনার ‘চ্যাম্পিয়ন অব দ্য’ পুরস্কারে ভূষিত হওয়ার প্রসঙ্গ টেনে মন্ত্রী বলেন, বাংলাদেশ পৃথিবীর সবচাইতে ঘনবসতিপূর্ণ, মাথাপিছু সর্বনিম্ন কৃষি জমি এবং আয়তনের দিক দিয়ে পৃথিবীর ৯২তম দেশ হওয়া সত্ত্বেও ধান ও মিঠাপানির মাছ উৎপাদনে বিশ্বে তৃতীয়, সবজি উৎপাদনে চতুর্থ, আলু উৎপাদনে সপ্তম এবং খাদ্যশস্যে স্বয়ংসম্পূর্ণ। ছোট্ট একটি দেশে প্রধানমন্ত্রীর অনন্য ব্যবস্থাপনাতেই এটি সম্ভবপর হয়েছে।অনুষ্ঠানে অংশ নিয়ে উপমন্ত্রী হাবিবুন নাহারও পরিবেশ সংরক্ষণে সরকারের উদ্যোগের সঙ্গে সঙ্গে দেশব্যাপী সবার অংশগ্রহণের ওপর গুরুত্বারোপ করেন।পরিবেশ, বন ও জলবায়ু পরিবর্তন বিষয়ক মন্ত্রী মো শাহাব উদ্দিনের সভাপতিত্বে মন্ত্রণালয় সম্পর্কিত সংসদীয় স্থায়ী কমিটির সভাপতি সাবের হোসেন চৌধুরী, সচিব ফারহিনা আহমদ বক্তব্য দেন।

পরিবেশ দিবসের এক অনুষ্ঠানে হাছান মাহমুদ বলেন, নিজেদের ভবিষ্যতের জন্যই পরিবেশ রক্ষা করতে হবে।